LATINAN OPISKELU KUOPION LUKIOISSA LYHYESTI:

* tarjolla laajempi oppimäärä LAB2 ja lyhyt oppimäärä LAB3, molemmissa 8 valtakunnallista kurssia, molemmissa yo-kirjoitusmahdollisuus
* valittavissa Kuopion lukioiden opiskelijoille, opetus Klassikalla
* kansainvälisyyskurssi Länsimaisen kulttuurin lähteillä KVLI14 (opintomatka Roomaan)
* yliopistoyhteistyö (latinan hyväksytysti kirjoittaneelle 2op Itä-Suomen yliopistossa)

JA PERUSTEELLISEMMIN:

* latina B2 on alkanut yläkoulussa, lukiossa jatkavan ensimmäisen lukiokurssin koodi on LAB2 1
* latina B3 alkaa lukiossa aivan alusta, ensimmäisen lukiokurssin koodi on LAB3 1
* kukin latinan kurssi tarjolla kerran vuodessa (aloita siis lukujärjestyksen kokoaminen latinasta)

LATINAN KURSSIKOODIT HALTUUN NÄIN:

* alla olevat samalla rivillä olevat kurssit opiskellaan yhdistetyssä ryhmässä (sama johtonumero kurssitarjottimessa), jos koodien välillä on yhtäsuuruusmerkki = on kurssisisältö sama
* kurssit 1-8 valtakunnallisia syventäviä kursseja (numeroarvosana)
* kurssit 1-8 sisältävät kieltä & kulttuuria (joka kurssilla oma kulttuuriteema)
* kurssi 9 valmistaa ylioppilaskirjoituksiin (suoritusmerkintä), eri yo-koe B2 ja B3

LAB3 1

LAB3 2

LAB3 3

LAB3 4 = LAB2 1

LAB3 5 = LAB2 2

LAB3 6 = LAB2 3

LAB3 7 = LAB2 4

LAB3 8 = LAB2 5

LAB2 6

LAB2 7

LAB2 8

LAB3 9 LAB2 9

KVLI14 Länsimaisen kulttuurin lähteillä (suoritusmerkintä)

* latina + vaihtuva kumppanuusaine + opintomatka Roomaan
* kurssi tarjolla joka toinen lukuvuosi (toteutettu parittomina vuosina vuodesta 2003)

YLIOPISTOYHTEISTYÖ: Kuopion lukiot – UEF

* Latinan ylioppilaskokeen hyväksytysti suorittanut Itä-Suomen yliopiston (UEF) opiskelija, voi anoa UEF:n Kielikeskukselta latinan peruskurssin (2op) korvaavuutta

LISÄTIETOJA antaa mielellään Kuopion lukioiden yhteinen latinan lehtori Pia Ahtonen

LATINA Kulttuurin, tekniikan sekä tieteen apukieli ja työväline

Kulttuurimme ja kielemme ovat tulvillaan kertomuksia, tapoja ja sanoja muinaisesta Kreikasta ja antiikin Roomasta. Latinan taitaja harjaantuu huomaamaan näitä yhteyksiä. Latinan kursseilla opiskellaan kieltä ja kulttuuria: antiikin historiaa, myyttejä ja sanastoa - jokaisella kurssilla on oma kulttuuriteemansa. Antiikin historiaan kaivaudutaan pintaa syvemmälle (suunnitellaan roomalainen talo, sovitellaan togaa, ihmetellään 2000 vuotta vanhoja ruokareseptejä etc.). Luetaan runoja ja tarinoita - keskustellaan siitä, miten antiikin tarinat ovat vaikuttaneet kirjallisuuteen, elokuviin ja peleihin. Latinan parissa ollaan jatkuvalla aikamatkalla. Tarjolla on myös kansainvälistä toimintaa, sillä latinistin on mahdollista lukioaikanaan osallistua viikon opintomatkalle. Turma Roma eli Kuopion lukioiden Rooman Ryhmä on reissannut oppiainerajat ylittävälle ja käytännönläheiselle valloitusretkelleen jo vuodesta 2003.

Latinan opiskelu on hieman erilaista kuin muiden kielten harjoittelu, koska latinaa myös käytetään eri tavalla kuin muita kieliä. Latinasta on huvia ja hyötyä tulevasta ammattialasta riippumatta. Latinalla avautuu tieteellinen sanasto, joten yliopistoon aikovalle tai kansainvälisiin tehtäviin haluavalle se on varsin käyttökelpoinen valinta. Latinisti ottaa nopeammin haltuun eri alojen termistön, koska hänen ei tarvitse opetella ”vaikeita sanoja” ulkoa – hän ymmärtää ne. Kuopion lukioiden latinisteja on lähtenyt ainakin apteekki- ja terveysalan, kasvatuksen, kulttuuri- ja taidealojen (kirjallisuus, musiikki…), oikeustieteen, tekniikan, tutkimuksen ja urheilun pariin.

Latinaa osaava huomaa jo lukioaikanaan uusia näkökulmia muihin oppiaineisiin: kieliin, humanistisiin aineisiin, matematiikkaan ja luonnontieteisiin, taito- ja taideaineisiin. Latinan kielioppi on loogista ja selkeää – ääntäminen helppoa. Latinassa ei varsinaisesti opiskella sanoja ulkoa, vaan keskitytään apuvälineitä (esim. sanakirja) käyttäen kielen systeemiin eli kieliopin hienouksiin – tämä jos mikä kehittää ongelmanratkaisutaitoja. Latina on oikea ”kielten kuningatar”, josta monet eurooppalaiset kielet ovat kehittyneet; ”Mamma Latinalla” on nimittäin monta kaunista tytärtä …espanja, italia, ranska… Latinan hallitseva oppii helpommin näitä em. kieliä ja toisin päin.

Puhumme latinaa joka päivä: … ambulanssi, artisti, bonus, imperfekti, manikyyri, pedaali, sosiaalinen media, tabletti… Mistä sanat tulevat – entä niiden alkuperäinen merkitys? Latinan opiskelu kehittää moniluku- ja päättelytaitoa, innostaa etsimään, löytämään ja valikoimaan tietoa. Latinisti on aina ajan hermolla, ja latina aina ajankohtaista! Latinanopinnot kartuttavat yleissivistystä ja ovat todellinen kulttuuripläjäys, joka täytyy kokea itse – sopivasti erilaista, vähän erikoistakin, latinalla erottuu positiivisesti vaikkapa työelämässä - latina näyttää hyvältä CV:ssä. Latinistin maailma on hauska ja mielenkiintoinen! Sapere aude! – Uskalla tietää!